钦定古今图书集成/明伦汇编/官常典/第086卷 > 汉庶人谅
## 钦定古今图书集成/明伦汇编/官常典/第086卷 > 汉庶人谅

按《隋书》本传：“谅字德章，一名杰。开皇元年，立为汉王。
十二年，为雍州牧，加上柱国、右卫大将军。岁馀，转左
卫大将军。十七年，出为并州总管，上幸温汤而送之。
自山以东，至于沧海，南拒黄河，五十二州尽隶焉。特
许以便宜，不拘律令。十八年，起辽东之役，以谅为行
军元帅，率众至辽水，遇疾疫，不利而还。十九年，突厥”
犯塞，以谅为行军元帅，竟不临戎。高祖甚宠爱之。谅
自以所居天下精兵，处以太子谗废，居常怏怏，阴有
异图。遂讽高祖云：“突厥方强，太原即为重镇，宜修武
备。”高祖从之。于是大发工役，缮治器械，贮纳于并州。
招集亡命，左右私人，殆将数万。王𫠆者，梁将王僧辩
之子也，少倜傥，有奇略，为谅咨议参军。萧摩诃者，陈
氏旧将，二人俱不得志，每郁郁思乱，并为谅所亲善。
及蜀王以罪废，谅愈不自安。会高祖崩，征之不赴，遂
发兵反。总管司马皇甫诞切谏，谅怒，收系之。王𫠆说
谅曰：“王所部将吏家属，尽在关西，若用此等，即宜长
驱深入，直据京都，所谓疾雷不及掩耳。若但欲割据
旧齐之地，宜任东人。”谅不能专定，乃兼用二策，唱言
曰：“杨素反，将诛之。”闻喜人总管府兵曹裴文安说谅
曰：“井陉以西，是王掌握之内，山东士马，亦为我有，宜
悉发之。分遣羸兵，屯守要路，仍令随方略地，率其精
锐，直入蒲津。文安请为前锋，王以大军继后，风行电
击，顿于霸上，咸阳以东，可指麾而定。京师震扰，兵不
暇集，上下相疑，群情离骇。我即陈兵号令，谁敢不从！
旬日之间，事可定矣。”谅大悦，于是遣所署大将军余
公理出大谷以趣河阳，大将军綦良出滏口以趣黎阳，大将军刘建出井陉以略燕、赵，柱国乔锺葵出雁
门，署文安为柱国，纥单贵王聃大将军茹茹天保侯
莫陈惠直指京师。未至蒲津百馀里，谅忽改图，令纥
单贵断河桥，守蒲州，而召文安。文安至曰：“兵机诡速，
本欲出其不意。王既不行，文安又退，使彼计成，大事
去矣。”谅不对。以王聃为蒲州刺史，裴文安为晋州，薛
粹为绛州，梁菩萨为潞州，韦道正为韩州，张伯英为
泽州。炀帝遣杨素率骑五千，袭王聃、纥单贵于蒲州，
破之。于是率步骑四万趣太原。谅使赵子开守高壁，
杨素击走之。谅大惧，拒素于嵩泽。属天大雨，谅欲旋
师，王𫠆谏曰：“杨素悬军，士马疲弊，王以锐卒亲戎击
之，其势必举。今见敌而还，示人以怯，阻战士之心，益
西军之气，愿王必勿还也。”谅不从，退守清原。素进击
之，谅勒兵与官军大战，死者万八千人。谅退保并州，
杨素进兵围之，谅穷蹙，降于素。百寮奏谅罪当死。帝
曰：“朕终鲜兄弟，情不忍言。”欲屈法恕谅一死。于是除
名为民，绝其属籍，竟以幽死。子颢因而禁锢。宇文化
及弑逆之际，遇害。